ריקוד בכיסא גלגלים

ריקוד בכיסא גלגלים הוא ענף ספורט נכים, הדומה לריקוד תחרותי למעט היותו מבוצע בידי רקדנים היושבים בכיסאות גלגלים, והוא אחד מענפי תחרויות המשחקים הפאראלימפיים.

תחרות מסוג Combi
תחרות מסוג Duo

== היסטוריה ==
התחרות הראשונה בריקוד בכיסא גלגלים נערכה בשוודיה בשנת 1968. תחרות בינלאומית ראשונה נערכה בשנת 1977 והחל משנת 1998 נערכות אליפויות העולם.

הריקוד בכיסא גלגלים מהווה טיפול שיקומי לנכה, אשר נהנה מפעילות חברתית, מוזיקלית, תנועתיות אשר משפיעים על רווחתו של הנכה והעלאת הערך העצמי שלו<ref></ref>.

== סוגי הריקוד ==
קיימים מספר סוגים של ריקוד בכיסא גלגלים:
* Combi, כאשר השותף אינו משתמש בכיסא גלגלים
* Duo, כאשר זוג משתמש ב-2 כיסאות גלגלים
* Formation, כאשר בריקוד משתתפים מ-4 עד 8 זוגות

הזוגות מחולקים ל-2 קטגוריות בהתאם להיקף הפגיעה בגוף.

== ריקוד בכיסא גלגלים בישראל ==
תחילת הענף הייתה בשנת 1988, בניסיונה של אורלי באור עם רקדן נכה אחד בבית הלוחם בחיפה. באור איתרה את צורך הנכים בשילובם בתרבות הפנאי והעלתה את הרעיון לפתוח חוג ריקודים לנכי צה"ל בבית הלוחם. ב-1989 הקימה את הלהקה הייצוגית "הורה גלגלים" ובהמשך את הנבחרת הייצוגית לריקודים סלוניים, בהם: סמבה, רומבה, צ'ה צ'ה צ'ה, פסדובלה, ג'ייב וגם פרי סטייל<ref name=":0"></ref><ref name=":1"></ref><ref name=":2"></ref>. בשנת 2000 כשהשתלבה באור במערך השיקומי של בית החולים לוינשטיין, היא פיתחה תוכנית פעילות במוזיקה ותנועה, ונערכה להכשרת מדריכים חדשים בתחום הריקוד בכיסא גלגלים<ref name=":1" />. ב-2003 הקימה באור את להקת "גלגלי ראשון לציון"<ref name=":2" />. ב-2004 הקימה במסגרת ארגון המדריכים והיוצרים לריקודי עם, הוועדה למחול לאוכלוסיות בעלות צרכים מיוחדים, המטפלת בפתיחת קורסים להסמכת מדריכים, ימי עיון, והשתלמויות בשיתוף משרד החינוך והתרבות, אשר נערכים במכללות, אוניברסיטאות וסמינרים למורים, ובמסגרות נוספות ברחבי הארץ<ref></ref>.

ב- 1990 הוקמה להקת "הורה איל"ן חיפה" במרכז השיקום והספורט בקרית חיים, בחסות עמותת איל"ן חיפה.<ref></ref>

ב- 1999 הוקמה להקת "גלגל במעגל" בהרצליה, על ידי עמותת קנ"ף. מ-2014 הלהקה פועלת בחסות עירית הרצליה. כוריאוגרף הלהקה רוני סימן טוב.

ב- 2004 הוקמה להקת "גלגלי רנ"י" של עמותת איל"ן (איגוד ישראלי לילדים נפגעים) כוריאוגרפית הלהקה לירון טביב.

הלהקות הייצוגיות הופיעו בארץ וברחבי העולם באירועים ובפסטיבלים<ref name=":2" />.

=== נבחרת ישראל ===
נבחרת ישראל משתתפת באליפויות העולם ובאליפויות אירופה ואסיה, וזוכה להישגים רבים בתחום<ref name=":0" />. באליפות אירופה שנערכה בשנת 2018 זכתה נבחרת ישראל ב-8 מדליות.

ויטל זינגר זכתה במקום השלישי באליפות העולם ובמקום השני באליפות אירופה, 2018. ב-2022 זכתה יחד עם שון זיו, שותפה המורה לריקוד וכוריאוגרף, במדליית כסף ובמדליית ארד בגביע העולם<ref name=":0" />.

תומר מרגלית היא אלופת אירופה, אלופת אסיה וסגנית אלופת העולם בריקוד בכיסא גלגלים 2022. בעקבות מלחמת חרבות הברזל, נאלצה להיעדר מאליפות העולם לשנות 2023<ref name=":4"></ref>.

=== אירועים בישראל ===
בשיתוף פעולה בינלאומי, הגיעה ב-2016 להקת AXIS מאוקלנד לסדנה משותפת עם להקת איל"ן קריית חיים<ref></ref>.

ב- 2017 הופיעה להקת "גלגל במעגל" בערב הדלקת המשואות - 69 למדינת ישראל - בהר הרצל עם השיר "ירושלים".

ב- 2022 השתתפה להקת "גלגלי רנ"י" של עמותת איל"ן בטקס יום העצמאות ה-74 למדינת ישראל<ref name=":3" /><ref></ref>, הצמד ויטל זינגר ושון זיו השתתף בטקס נעילת המכביה ה-21<ref name=":0" />, ויש רקדנים שמלוהקים בפסטיבל כרמיאל, באירועי הפסטיגל ועוד<ref name=":4" /><ref name=":3" />.

השתתפותם של נכים באירועים השונים, הוא חלק משוויון הזדמנויות, העצמה ושילובם בחברה<ref name=":3" />.

==ספר בנושא==

* 2004 - הספר" נכים ורוקדים" נכתב על ידי אורלי באור, הוצאת "כותרות"<ref name=":1" />

==קישורים חיצוניים==

* 

==הערות שוליים==

קטגוריה:ספורט נכים
קטגוריה:מחול